TLAČOVÁ SPRÁVA
                  (28. október 2009)

Vychádza DVD November 1989
očami slovenských dokumentaristov 

Súčasťou DVD edície Slovenský film 60. rokov – II, ktorú pripravil Slovenský filmový ústav (SFÚ) v spolupráci s vydavateľstvom Petit Press a s finančnou podporou Ministerstva kultúry SR, je po vzore z minulého roka aj DVD s dokumentmi. Tento rok pod názvom November 1989 – očami slovenských dokumentaristov vychádza pri príležitosti 20. výročia Nežnej revolúcie, významného obdobia našej novodobej histórie.

DVD obsahuje tri tituly. Jedným z nich je celovečerný dokument Iľju Ruppeldta Letová správa 89 – 90, zachytávajúci udalosti počas obdobia jedného roku od leta 1989, ďalším je dlhometrážny dokument Evy Štefankovičovej Všetci spolu... (po slovensky) a napokon reportáž o vlaku Nežnej revolúcie a zároveň o tvorení plurality názorov i politických strán a o populárnej hudbe pod názvom Sonda 1/1990 – Vlak Nežnej revolúcie, na ktorej sa režisérsky podieľali Rudolf Ferko, Vladimír Mináč a Andrej Horák. Všetky tri dokumenty ponúkajú divákovi možnosť pripomenúť si mnohé z dôležitých historických udalostí, ktoré pred dvadsiatimi rokmi zásadným spôsobom ovplyvnili našu budúcnosť. Zároveň mu poskytujú plastický obraz politických, spoločenských a ekonomických procesov, aké sprevádzali kľúčové etapy vývoja vtedajšieho Československa na ceste k vytúženej slobode a demokracii.

Okrem filmov DVD obsahuje aj textový bonus, ktorým je zamyslenie sa nad Nežnou revolúciou. Pochádza z pera publicistu Eugena Gindla, aktéra vtedajších udalostí. Na DVD sa nachádzajú aj profily tvorcov. Po skúsenosti z minulého roka, kedy vyšlo DVD August 1968 – Očami slovenských dokumentaristov a stalo sa druhým najpredávanejším nosičom v celej edícii, vydavatelia predpokladajú, že aj autentické novembrové udalosti z roku 1989 oslovia širokú verejnosť. „Dokumenty z roku 1968 vlani zarezonovali aj po štyridsiatich rokoch od svojho vzniku, predalo sa ich takmer desať tisíc. Je to o pamäti spoločnosti, schopnosti reflektovať dobu a nejako sa k nej postaviť. Aj z tohto dôvodu považujem za dôležité, že tento rok vzniklo dokumentárne DVD, ktoré  bude v predaji k výročiu Novembra 1989,“ hovorí Peter Dubecký, generálny riaditeľ SFÚ. Filmy na DVD majú spolu 139 minút, titulky a menu majú slovenské, anglické a francúzske. 

DVD November 1989 – Očami slovenských dokumentaristov vyjde 2. novembra 2009, svoj oficiálny krst však už malo 15. augusta počas podujatia Tribute to Freedom – Pocta slobode na bratislavskom Devíne, venovaného k 20. výročiu pádu Železnej opony. Zakúpiť si ho bude možné v novinových stánkoch, priamo vo vydavateľstve Petit Press, v predajni KLAPKA.SK na Grösslingovej ul. 43 a na www.petitshop.sme.sk alebo www.klapka.sk za 2,95 EUR.

kontakt: Simona Nôtová, tlačová tajomníčka SFÚ,  tel.: +421 2 57 10 15 25, fax: +421 2 52 73 32 14, simona.notova@sfu.sk